શોર્ટે વન-ડેનો ત્રીજો સર્વોચ્ચ સ્કોર નોંધાવતા 257 રન ફટકાર્યા
નવગુજરાત સમય | Publish Date: Sep 28 2018 9:36PM
વેસ્ટર્ન ઓસ્ટ્રેલિયાના ઓપનરે 23 સિક્સર ફટકારી વન-ડેમાં સૌથી વધુ સિક્સરનો રેકોર્ડ સરભર કર્યો
વેસ્ટર્ન ઓસ્ટ્રેલિયાના ઓપનર ડી'આર્કી શોર્ટે ધમાકેદાર ઈનિંગ્સ રમતા શુક્રવારે વન-ડે ક્રિકેટમાં ત્રીજો સર્વોચ્ચ સ્કોર નોંધાવ્યો હતો. શોર્ટે ક્વીન્સલેન્ડ વિરુદ્ધ 23 સિક્સરની મદદથી 257 રનની તોફાની ઈનિંગ્સ રમી હતી.
28 વર્ષીય ડાબોડી બેટ્સમેને લિસ્ટ-એ ક્રિકેટમાં પોતાની બીજી સદી ફટકારી હતી. તેણે 83 બોલમાં સદી ફટકારી હતી અને બાદમાં આક્રમક બેટિંગ કરતા 45 બોલમાં બીજા 100 રન ફટકારી દીધા હતા. અંતે મેથ્યુ કુહ્નેમને 46મી ઓવરમાં શોર્ટને આઉટ કરીને તેની તોફાની બેટિંગનો અંત આણ્યો હતો. શોર્ટે 148 બોલમાં 257 રન ફટકાર્યા હતા જે મેન્સ વન-ડે ક્રિકેટનો ત્રીજો સર્વોચ્ચ સ્કોર છે.
વન-ડે ક્રિકેટમાં સર્વોચ્ચ સ્કોર સરેના એલિસ્ટર બ્રાઉનના નામે છે. બ્રાઉને 2002માં ગ્લેમોર્ગન વિરુદ્ધ લિસ્ટ-એ ક્રિકેટનો સર્વોચ્ચ સ્કોર નોંધાવતા 268 રન ફટકાર્યા હતા. જ્યારે બીજા ક્રમે ભારતીય ઓપનર રોહિત શર્મા આવે છે. રોહિતે 2014માં શ્રીલંકા વિરુદ્ધ 2014માં 264 રનની ઈનિંગ્સ રમી હતી જે વન-ડે ક્રિકેટમાં બીજો અને આંતરરાષ્ટ્રીય વન-ડેમાં સર્વોચ્ચ સ્કોર છે.
શોર્ટે પોતાની ઈનિંગ્સમાં 23 સિક્સર ફટકારી હતી જે વન-ડે ક્રિકેટમાં રેકોર્ડ છે. ન્યૂઝીલેન્ડના કોલિન મુનરોએ ડોમેસ્ટિક ક્રિકેટની એક ફર્સ્ટ ક્લાસ ઈનિંગ્સમાં 23 સિક્સર ફટકારી હતી. શોર્ટે આ વર્ષની શરૂઆતમાં કાર્ડિફ ખાતે ઈંગ્લેન્ડ વિરુદ્ધ પોતાની આંતરરાષ્ટ્રીય વન-ડે કારકિર્દીનો પ્રારંભ કર્યો હતો. આ ઉપરાંત તે 10 આંતરરાષ્ટ્રીય ટી20 મેચ પણ રમી ચૂક્યો છે.
વેસ્ટ ઓસ્ટ્રેલિયા શોર્ટની બેવડી સદી સાથે 47 ઓવરમાં 387 રનમાં આઉટ થઈ ગયું હતું. જેમાં શોર્ટ બાદ બીજો સર્વોચ્ચ સ્કોર માર્ક્સ સ્ટોઈનિસનો હતો જેણે 27 રનની ઈનિંગ્સ રમી હતી.